סדר פסח בהערכות הכלכלית שלנו
ניקיונות הפסח הם גם זמן מצוין לעשות קצת סדר בבלגאן הכלכלי שלנו.
נוציא מ"מגירת הניירת", זו שאנו משליכים לתוכה את כל הניירת במהלך כל השנה, את כל התכולה, נכין קלסר חדש, עם חוצצים צבעוניים, ונתחיל לעבוד:
• נזרוק את כל הניירות שפג תוקפם (דוחות שוטפים מהבנק, מחברת האשראי, מקופת החולים...)
• נתייק את המשכורות וטופסי 106
• נתייק את תעודות האחריות של מה שקנינו בשנה החולפת (ואת אלו שפג תוקפן נזרוק או נתייק בחוצץ נפרד)
• נעדכן את רשימת החסכונות (נוריד מהאינטרנט, נוציא בעדכן) נוודא שהם מושקעים במקומות הנכונים. חשוב שרשימה כזאת תהיה בבית, לכל מקרה. למי שנולד בשעה טובה ילד חדש זה הזמן לפתוח חיסכון צנוע להשכלה גבוהה.
• נתייק את הדיווח על תוכיות הביטוח שלנו. פעם בשנה מותר להרים טלפון לסוכן הביטוח ולרענן את זיכרוננו לאן הולכים הכספים שלנו ועל מה בדיוק אנחנו מבוטחים (ואולי יצאו תוכניות חדשות עם פרמיות נמוכות יותר). מי שהפך להיות הורה בשנה האחרונה צריך לחשוב על ביטוח חיים וגם על אבדן כושר עבודה. בכל מקרה – ועל כל צרה שלא תתרחש – צריך לדאוג לעתידו של הילד.
• נתייק את הדו"ח מחברת הפנסיה או ביטוח המנהלים. רגע,רגע, מה מצבנו לפנסיה? נושא כבד, אם נטפל בו עכשיו לא נסיים את הניקיונות עד לליל הסדר. מצד שני, אם נדחה אותו משנה לשנה נגיע לגיל הפנסיה ללא עתודות כספיות. נשים בצד, נוציא אחרי החג, עד שבועות חייבים לסיים טיפול.
• תאום מס עשינו? אולי מגיעים לנו כספים ממס הכנסה? ניתן לבקש החזרי מס רק 7 שנים לאחור, זה הזמן לתייק מסמכים רלוונטיים ומיד לאחר החג לבדוק מה מגיע לנו.
• ביטוח לאומי לעוזרת שילמנו? כדאי למהר ולשלם, זה מכסה אותנו בפני תאונות עבודה.
• וקצת סדר בהוצאות השוטפות: כמה בגדים זרקנו מהארונות לפני יומיים? האם תקציב הבגדים שלנו לא התנפח בשנה האחרונה? וכמה שקיות מרק פגות תוקף הוצאנו ממעמקי המזווה? האם לא הגיע הזמן לצמצם מעט בקניות בסופר (בינינו, רוב הדברים שאנו קונים אינם ממש מזון – עוגות, חטיפים, רטבים, תבלינים... אפשר לוותר על חלק מהם ועדיין המקרר יהיה מלא)
• נתייק בכאב את חשבונות הטלפונים הסלולריים. נזכר בפליאה בימים שלא יחזרו עוד, ימים ללא הפרעות בארוחות משפחתיות, ימים שהבוס לא יכל להשיג אותנו אחרי שעות העבודה, ימים שהילד הלך לבית הספר, חזר, אכל והכין שיעורים – הפלא ופלא, הכל זרם כשורה ללא דווח על כל שלב בתהליך. אולי אפשר לצמצם קצת בדיבור? אולי לא כל בני המשפחה צריכים קולר צמוד? אחדים יגידו עבדות, אחרים חרות, אבל כדאי לברר מהי הבחירה שלנו.
• לתייק את הביטוח למכונית , לדירה. זה הזמן להציץ בביטוחים משנים עברו, להשוות. אולי כדאי לבקש בשנה הבאה עוד הצעת מחיר.
• כמה כרטיסי אשראי אנחנו צריכים? הם עולים לנו כסף. זה הזמן לבטל חברות במועדוני לקוחות שכבר לא רלוונטיים.
• ערב פסח הוא זמן מצויין לעשות סבב בין כל הספקים הקבועים שלנו (כבלים, אינטרנט, עיתונים וכו') ולדרוש הנחות, מבצעים, מסלולים חדשים. החרוצים שביננו יבדקו גם ספקים חליפיים ולא יתעצלו להחליף לספק זול יותר.
הרבה עבודה? יהיו מי שיגלו שסדר הפסח בנושאים הכלכליים חסך הרבה כסף שיאפשר לנו בשנה הבאה קצת יותר שקט, קצת יותר בטחון כלכלי, צעד נוסף לקראת חרות ועצמאות.